Hoe lees ek die Bybel? Waarneming - www.bybelkennis.co.za
by Coen Slabber · Published 08/01/2016 · Updated 25/11/2015
"Dare to love and to be a real friend. The love you give and receive is a reality that will lead you closer and closer to God as well as those whom God has given you to love." – Henri Nouwen
Ons gaan voort met Mel Lawrenz se reeks.
Baie mense hou van speurverhale. Hoekom? Om te sien hoe iemand die waarheid ontdek deur noukeurige waarneming. Speurders sien besonderhede raak wat niemand anders raaksien nie. Hulle sit leidrade bymekaar om 'n groter waarheid te ontdek. Ons wil almal dinge sien soos hulle werklik is.
Die eerste ding wat ons doen as ons die Bybel bestudeer, is waarneming. Ons lees die Bybelse teks aandagtig. Ons lees om te verstaan. Dit beteken ons moet aandag gee aan die kleinste besonderhede, maak ook die groter prentjie. Bybelstudie is 'n proses van ontdekking. Baie kundiges verdeel Bybelstudie in drie stadia: Waarneming – wat sê die teks, interpretasie – wat beteken dit – en toepassing – hoe maak dit vandag 'n impak.
Ons moet eers die werk van waarneming doen. Waarvoor soek ons?
Die basiese vrae: wie, wat, wanneer, waar, hoe, hoekom
Dit is die basiese vrae wat ons in enige nuwe situasie vra. Deur hierdie vrae te antwoord, verstaan ons die konteks van die stellings wat gemaak word. Elke antwoord sal verskil.
Beklemtoning en herhaling
Elke gedeelte het hoofpunte en punte wat minder belangrik is. Die skrywer sê vir ons wat die hoofpunt is deur dit soms te herhaal. Ons moet ons waarneming op daardie punt fokus.
Sleutelwoorde en frases
In elke gedeelte is daar tipies 'n paar sleutelwoorde of frases. Dit is soms moeilik om dit raak te sien.
Vergelykings en kontraste
Bybelgedeeltes vergelyk dikwels een waarheid met 'n ander een of kontrasteer 'n waarheid met iets wat vals is. Kyk maar net na die gelykenis van die saaier en die kontraste tussen die verskillende tipes grond.
Baie Bybelgedeeltes beskryf wat gebeur as iemand 'n fout maak of 'n goeie besluit neem. Kyk maar net na Spreuke.
Daar is nog ander besonderhede waarna mense kan kyk. Ons moet die Skrif so lees dat ons die dieper betekenis kan raaksien. Die beste ding wat ons kan doen, is om 'n diep verlange te ontwikkel om alles in 'n gedeelte raak te sien. Oppervlakkige lees kom nooit by die waarheid uit nie.